《金缕曲 题陈竹珊且高歌图》
清代·周寿昌

泪洒新亭雨。问苍茫、天荒地老，寄愁何处。除却美人花月夜，都是寂寥尘土。

幸点笔、歌裁金缕。一笛玉鬟能醉客，更喃喃、诉尽鹦歌语。

山影缺，乱红补。

呼童洗砚波凝雾。绕危桥、清泉白石，游鱼三数。拌取高歌凭解恨，转怕歌长调苦。

尽快意、星初月午。试唱晓风杨柳曲，便丝丝、怎绾劳人住。

浮大白，为君舞。

作者简介：（1814—1884）湖南长沙人，字应甫，一字荇农，晚号自庵。道光二十五年进士，授编修，擢至侍讲。太平军攻湘时尝劾赛尚阿、和春作战不力，称敢言。后随办京畿防务，不畏上官，敢据实开释无辜。官至内阁学士兼礼部侍郎。光绪初罢官居京师，专注著述。诗文书画均为时所重。心力所瘁，则在两《汉书》，有《汉书注校补》、《后汉书注补正》、《三国志注證遗》、《思益堂集》等。